Eelnõu 18.09.2025

Esitaja: vallavalitsus

Ettekandja: maa- ja keskkonnaspetsialist

Urmas Kolina



**KANEPI VALLAVOLIKOGU**

**OTSUS**

Kanepi 18.09.2025 nr 1-3/

**Arvamuse andmine Sõreste liivakarjääri keskkonnaloa**

**nr KL-508280 muutmise taotluse kohta**

Maapõueseaduse (MaaPS) § 48 kohaselt annab kaevandamisloa kohaliku tähtsusega maardlas Keskkonnaamet, kes teatas, et on võtnud menetlusse OÜ Aigren (registrikood 10853367, aadress Võru maakond, Võru linn, Räpina mnt 22b, 65606) 14.03.2025 esitatud keskkonnaloa muutmise taotluse. Taotletav karjäär asub Põlva maakonnas Kanepi vallas Sõreste külas riigiomandisse kuuluval Sõreste kruusakarjäär (katastritunnus 28502:003:0017) kinnistul, mille valitseja on Majandus- ja Kommunikatsiooniministeerium ning volitatud asutus Maa- ja Ruumiamet.

01.01.2020 jõustunud maapõueseaduse redaktsiooni § 49 lg 6 kohaselt saadab keskkonnaloa andja keskkonnaloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates. Juhul, kui arvamust ei ole ette antud tähtajaks esitatud, loetakse dokumendid kooskõlastatuks ja lahendatakse haldusmenetluse seaduse § 16 lg 2 kohaselt taotlus valla arvamuseta.

Keskkonnaamet edastas 17.07.2025 Kanepi vallavalitsusele KOTKAS infosüsteemi kaudu dokumendi nr DM-131618-5 “ Sõreste liivakarjääri keskkonnaloa muutmise taotluse edastamine kohaliku omavalitsuse arvamuse saamiseks“ koos selle juurde kuuluvate lisadega.

Esitatud taotluse kohaselt soovitakse muuta Sõreste liivakarjääri keskkonnaluba. Taotletav mäeeraldis hõlmab Sõreste liivamaardla (registrikaart nr 734) täiteliiva aktiivse tarbevaru plokke 4 aT ja 5 aT. Taotletava mäeeraldise teenindusmaa pindalaks on 14,15 ha ja mäeeraldise pindalaks 12,13 ha. Mäeeraldisega seotud varu on järgmine: täiteliiva tarbevaru on 2724 tuh m3 ja kaevandatav varu on 2073 tuh m3 . Maavara kasutusaladeks on ehitus ja teede ehitus. Keskkonnaloa kehtivusajaks taotletakse 15 aastat. Kaevandamisjärgselt korrastatakse karjääri ala metsamaaks ja veekoguks.

OÜ Aigren omab maavara kaevandamise keskkonnaluba nr KL-508280 Sõreste liivamaardla (maardla registrikaardi number 734) Sõreste liivakarjääri mäeeraldisel (loa kehtivusaeg on 19.03.2021 kuni 29.04.2035) ehitusliiva kaevandamiseks. Karjääri ehitusliiva jääkvaru on seisuga 31.03.2024 – 1805,162 tuh m3 (plokk 4 aT).

OÜ Aigren taotleb Sõreste liivakarjääri maavara kaevandamise keskkonnaloa KL-508280 muutmist vastavalt geoloogilise uuringu aruandele „Sõreste VI uuringuruumi liiva varu geoloogiline uuring (varu seisuga 01.01.2024)“ (EGF 9841). OÜ Aigren tellimusel koostatud geoloogilise uuringu aruandes täpsustati Sõreste liivakarjääri liivalasundi levikut sügavuti ja ehitusliiva aktiivse tarbevaru ploki 4 aT materjali kvaliteeti. Hinnati ümber Sõreste liivakarjääri mäeeraldise lamamis asuva ehitusliiva aktiivne reservvaru (plokk 5 aR) täiteliiva aktiivseks tarbevaruks. Tööde tulemusel võeti arvele täiteliiva aktiivne tarbevaru Maa-ameti peadirektori korraldusega 27. märts 2024 nr 1-17/24/747 (lisa 1).

Taotletava Sõreste liivakarjääri mäeeraldis (pindala 12,13 ha) hõlmab täiteliiva aktiivse tarbevaru plokke (pindala 13,09 ha) 4 aT ja 5 aT osaliselt, sest mäeeraldisest jääb välja plokkide kirdeosa (pindala 0,96 ha). Vastavalt maapõueseadusele § 50 lõikele 10 peab olema alates 01.08.2023 elamust lähemal kui 100 m kaugusel mäeeraldise ja selle teenindusmaa määramisel kaevandamise loa taotlusele lisatud kinnistu omaniku nõusolek. Sõreste liivakarjääri mäeeraldis piirneb ida poolt Lohuaru (katastritunnus 28502:003:0100) kinnistuga, kus asub ligikaudu 30 m kaugusel plokk 4 aT ja plokk 5 aT piirist elamu. Lohuaru kinnistu omanik ei ole andnud nõusolekut maavara kaevandamiseks elamust lähemal kui 100 m. Taotletava Sõreste liivakarjääri mäeeraldise teenindusmaa pindala on 14,15 ha, et tagada kogu juba kaevandatud ala korrastamine. Sõreste liivakarjääri kirdeosas asuvad katendivallid, mis silutakse korrastamise käigus ja ala metsastatakse (graafiline lisa 1).

OÜ Aigren kavatseb maavara kaevandamise keskkonnaloa muutmise järel jätkata karjääri materjali kasutamist piirkonna teedeehituses ja ehitustöödel. Kaevandamist jätkatakse olemasoleva Sõreste liivakarjääri mäeeraldisel, ei rajata uut karjääri ja ala korrastatakse metsamaaks ja veekoguks (graafiline lisa 3).

Sõreste liivakarjääri mäeeraldise teenindusmaa piires ja vahetus läheduses ei asu Natura 2000 linnu- ega loodusalasid, looduskaitsealasid, kaitstavaid looduse üksikobjekte ning kultuurimälestisi.

Maa-ameti peadirektori korraldusega 27. märts 2024 nr 1-17/24/747 on Põlva maakonnas asuva Sõreste liivamaardla registrikannet muudetud (lisa 1): otsustati muuta seisuga 01.01.2024 maavarade registris Sõreste liivamaardla registrikannet ja kinnitada täiteliiva aktiivne tarbevaru pindalal 13,09 ha – 2845 tuh m3 (aruandes 4. plokk) ja täiteliiva aktiivne tarbevaru pindalal 13,09 ha - 136 tuh m3 (aruandes 5. plokk, allpool põhjavee taset, 4. ploki lamamis).

Looduslikul kujul sobib materjal teedeehitusel aluskihi ja teepeenarde rajamiseks. Peeneteralist savikat liiva saab kasutada teedeehitusel ja ehitusel täiteks. Väga peeneteralist liiva saab kasutada valdavalt täitematerjalina, valikuliselt ehitussegudes.

Sõreste liivakarjääris kaevandamiseks on koostatud kaevandamisprojekt, kus on määratud täpsem kaevandamise tehnoloogia ja vastavalt mäetööde territoriaalse arengukavale mäetööde ajaline ja ruumiline areng.

Vajalik on, et kaevandamisega kaasneda võivad negatiivsed keskkonnamõjud oleksid piirkonna elanikele ja looduskeskkonnale võimalikult väikesed. Maavara kaevandamisega mõjutatakse alati mingil määral senist keskkonda. Liiva kaevandamisel võivad olla peamisteks keskkonda mõjutavateks teguriteks müra, õhusaaste, võimalik mõju põhjaveele ning maastikupildi visuaalne muutmine. Praktika põhjal on teada, et looduslikult niiske kruus- ja liivpinnase kaevandamisel ning töötlemisel praktiliselt tolmu (õhusaastet) ei teki. Masinate töötamisel karjääris puistangute vahel ei levi ka müra oluliselt mäetööstusalalt kaugemale. Maavara kaevandamise tulemusena maastikupilt muutub, kuid selle kvalitatiivne muutus on taastatav hilisema karjääri maa-ala korrastamisega metsamaaks ja veekoguks.

Sõreste liivakarjääris paikneb kaevandatav maavara osaliselt allpool põhjaveetaset, seega suureneb võimalus lokaalse veereostuse tekitamiseks. Veealuse maavara kaevandamist korraldatakse nii, et karjäärist vett välja ei pumbata ja veetaset ei alandata, siis on vähe tõenäoline, et kavandatav tegevus tooks kaasa negatiivseid mõjusid vesivarustusele ja põhjaveekvaliteedile. Põhjaveetasemest madalamal kaevandamine ei riku piirkonna veerežiimi ega mõjuta piirkonna majapidamiste kaevude vee taset ega vee kvaliteeti. Karjääris töötamisel, kaevandamisel, kaevise laadimisel või masinate hooldamisel ja tankimisel tuleb rangelt jälgida, et pinnasesse ja põhjavette ei satuks naftasaaduseid (kütust ega õli). Kasutada tohib vaid korrasolevat kaevandamistehnikat ning tehnika hooldamist ja remonti tuleb teha selleks kohandatud alal. Võimaliku avariiolukorra likvideerimiseks peab karjääris töötajatel olema teada kindel tegevusplaan ja tagatud töövahendid.

Maapõueseaduse § 80 lähtuvalt tuleb kaevandamisega rikutud maa korrastamiseks koostada vastavalt keskkonnaministri määrusega 07.04.2017 nr 12 „Uuritud ning kaevandatud maa korrastamise täpsustatud nõuded ja kord, kaevandatud maa korrastamise projekti sisu kohta esitatavad nõuded ning maa korrastamise akti sisu ja vorm“ kinnitatud nõuetele vastav projekt. Korrastamisprojekt koostatakse lähtudes Keskkonnaameti poolt esitatud korrastamistingimustest. Maapõueseaduse § 84 lõike 2 alusel tuleb kaevandatud maa korrastada enne kaevandamisloa kehtivuse lõppemist. Kaevandamisel tuleb mäeeraldise välispiirile jätta maapõuetoeks ja ala korrastamiseks vajalik nõlvatervik. Sõreste liivakarjääri nõlvad tasandatakse pinnase püsinurgast tuleneva nõlvusega, liivpinnase puhul põhjaveetasemest kõrgemal ja põhjaveetasemest madalamal kaldega 1:2. Karjääri ala korrastatakse metsamaaks ja veekoguks.

Olles tutvunud Kanepi vallavalitusele 17.07.2025 Keskkonnaameti dokumendiga nr DM-131618-5 saadetud OÜ Aigren poolt Keskkonnaametile edastatud Sõreste liivakarjääri keskkonnaloa muutmise taotlusega ja võttes aluseks maapõueseaduse § 49 lõike 6, Kanepi Vallavolikogu 15.02.2024 otsusega nr 1-3/3 kehtestatud Kanepi valla üldplaneeringu ning kohaliku omavalitsuse korralduse seaduse § 22 lõike 2, Kanepi Vallavolikogu

**o t s u s t a b:**

1. Nõustuda Sõreste liivakarjääris, asukohaga Põlva maakond Kanepi vald Sõreste küla Sõreste kruusakarjäär (katastritunnus 28502:003:0017), OÜ-le Aigren (registrikood 10853367, aadress Võru maakond, Võru linn, Räpina mnt 22b, 65606) maavara kaevandamiseks antud keskkonnaloa nr KL-508280 muutmisega kaevandamise tähtajaga kuni 15 aastat alljärgnevatel tingimustel:

1.2. Karjääris võib töötada esmaspäevast reedeni vahemikus 7:00-19:00, sh kella 17.00-19.00-ni on lubatud vaid vähese müraga tegevused. Riiklikel pühadel on töötamine keelatud.

1.2. Transpordist ja laadimisest tingitud tolmu leviku piiramiseks tuleb karjääri teid ning ladustatud maavara puistanguid kuival aastaajal vajadusel niisutada.

1.3. Vajadusel tuleb Sõreste külas rakendada täiendavaid müra ja välisõhukaitsemeetmeid ning korraldada müra ja välisõhusaaste mõõtmisi.

1.4 Vältimaks kaevandamisel kütuse ja õli sattumist pinnasesse ja vette, peab seadmete ja masinate tankimine ning remont toimuma selleks ettenähtud teenindusplatsil.

2. Otsus jõustub teatavakstegemisest.

3. Otsuse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees